《敬天勤民宝四言诗》
清代·弘历

交泰御玺，定数遵天。掌之黄阁，传以亿年。粤是诸玺，缀文寓意。

玉案挥毫，以资抑埴。杯棬弗用，箧衍尊藏。绣缫金鐍，永閟虹光。

惟此截肪，用以三世。匪贵其材，实珍其义。其义云何，敬天勤民。

祖考是勖，逮于藐身。天视民视，天听民听。一二二一，作狂作圣。

挈纲提要，四字心传。于千万叶，永矢乾乾。